CELEX ID: 32010R0519
Publication Date: 2010-06-16

Document:
KOMISIJOS REGLAMENTAS (ES) Nr. 519/2010
2010 m. birželio 16 d.
kuriuo patvirtinama Europos Parlamento ir Tarybos reglamente (EB) Nr. 763/2008 numatyta gyventojų ir būsto surašymų statistinių duomenų ir metaduomenų programa
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. liepos 9 d. Europos Parlamento ir Tarybos reglamentą (EB) Nr. 763/2008 dėl gyventojų ir būstų surašymų (1), ypač į jo 5 straipsnio 3 dalį,
kadangi:
(1)
Vadovaudamasi Reglamento (EB) Nr. 763/2008 5 straipsnio 3 dalimi, Komisija turėtų patvirtinti gyventojų ir būsto surašymų statistinių duomenų ir metaduomenų, kurie turi būti perduoti Komisijai, programą.
(2)
Siekiant užtikrinti, kad būtų galima palyginti valstybėse narėse atliktų gyventojų ir būsto surašymų duomenis ir parengti patikimas Sąjungos lygmens apžvalgas, ši programa turėtų būti vienoda visose valstybėse narėse.
(3)
Pirmiausia reikia apibrėžti hiperkubus, kurie visose valstybėse narėse yra vienodi, taip pat specialias langelių reikšmes ir žymes, kurias valstybės narės gali naudoti tuose hiperkubuose, ir temų metaduomenis.
(4)
2009 m. lapkričio 30 d. Komisijos reglamente (EB) Nr. 1201/2009, kuriuo įgyvendinamos Europos Parlamento ir Tarybos reglamento (EB) Nr. 763/2008 dėl gyventojų ir būstų surašymų nuostatos dėl temų techninių specifikacijų ir jų suskirstymo (2), nustatytos surašymo temų techninės specifikacijos ir jų suskirstymas, taikytini Komisijai perduotiniems 2011 ataskaitinių metų duomenims.
(5)
Šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatoma 2011 ataskaitinių metų gyventojų ir būsto surašymų statistinių duomenų ir metaduomenų, kurie turi būti perduoti Komisijai (Eurostatui), programa.
2 straipsnis
Apibrėžtys
Šiame reglamente vartojami Komisijos reglamento (EB) Nr. 1201/2009 priede apibrėžti terminai ir taikomos jame nustatytos specifikacijos. Kitų šiame reglamente vartojamų terminų apibrėžtys:
1) visi aiškiai apibrėžtos geografinės teritorijos gyventojai- visi asmenys, kurių nuolatinė gyvenamoji vieta, kaip apibrėžta Reglamento (EB) Nr. 763/2008 2 straipsnio d punkte, yra toje geografinėje teritorijoje;
2) hiperkubas- daugiamatė kryžminė suskirstymų lentelė, kurioje nurodoma langelio reikšmė visų suskirstymo kategorijų ir visų kiekvieno kito tame hiperkube naudojamo suskirstymo kategorijų santykiui įvertinti;
3) pagrindinis marginalusis skirstinys- nurodyto hiperkubo poaibis, gautas į kryžminę lentelę surašius kai kuriuos, tačiau ne visus hiperkubo suskirstymus;
4) pirminis langelis- bet kuris langelis, kuris priklauso bent vienam nurodyto hiperkubo pagrindiniam marginaliajam skirstiniui. Hiperkubuose, kuriems nenustatytas joks pagrindinis marginalusis skirstinys, visi langeliai laikomi pirminiais langeliais;
5) antrinis langelis- hiperkubo langelis, kuris nėra pirminis nurodyto hiperkubo langelis;
6) langelio reikšmė- hiperkubo langelyje perteikiama informacija. Langelio reikšmė gali būti skaitinė ar specialioji;
7) skaitinė langelio reikšmė- skaitinė reikšmė, kuri langelyje perteikiama siekiant nurodyti to langelio stebėjimo statistinę informaciją;
8) konfidenciali langelio reikšmė- skaitinė langelio reikšmė, kurios negalima atskleisti siekiant užtikrinti statistinių duomenų konfidencialumą pagal valstybių narių statistinių duomenų atskleidimo kontrolės reikalavimus;
9) nekonfidenciali langelio reikšmė- skaitinė langelio reikšmė, kuri nėra konfidenciali;
10) nepatikima langelio reikšmė- skaitinė langelio reikšmė, kuri, atlikus valstybių narių kokybės kontrolę, laikoma nepatikima;
11) specialioji langelio reikšmė- simbolis, kuris perteikiamas hiperkubo langelyje vietoj skaitinės langelio reikšmės;
12) žymė- kodas, kuris gali būti nurodytas kartu su tam tikro langelio reikšme siekiant apibūdinti konkrečią langelio reikšmės charakteristiką.
3 straipsnis
Statistinių duomenų programa
1. Komisijai (Eurostatui) perduotinų 2011 ataskaitinių metų statistinių duomenų programą sudaro I priede nurodyti hiperkubai.
2. Valstybės narės perduoda specialiąją langelio reikšmę „netaikoma“ tik šiais atvejais:
a)
kai langelis susijęs su bent vieno suskirstymo kategorija „netaikoma“; arba
b)
kai langeliu apibūdinamas stebėjimas, kurio valstybė narė neatlieka.
3. Valstybės narės pakeičia visas konfidencialias langelio reikšmes specialiąja langelio reikšme „nėra“.
4. Valstybės narės gali pakeisti nekonfidencialią langelio reikšmę specialiąja langelio reikšme „nėra“ tik kai langelio reikšmė yra nurodyta antriniame langelyje.
5. Valstybei narei paprašius Komisija (Eurostatas) viešai neplatina valstybės narės pateiktų nepatikimų langelių reikšmių.
4 straipsnis
Langelio reikšmių metaduomenys
1. Jei taikoma, valstybės narės hiperkubo langelyje nurodo šias žymes:
a)
„konfidencialu“;
b)
„nepatikima“;
c)
„patikslinta po pirmo duomenų perdavimo“;
d)
„žiūrėti pridedamą informaciją“.
2. Kiekvienas langelis, kurio konfidenciali reikšmė buvo pakeista specialiąja reikšme „nėra“, žymimas žyme „konfidencialu“.
3. Kiekvienas langelis, kurio skaitinė reikšmė yra nepatikima, žymimas žyme „nepatikima“, nepaisant to, ar perduota skaitinė langelio reikšmė arba specialioji langelio reikšmė „nėra“.
4. Prie kiekvieno langelio, prie kurio nurodoma bent viena iš žymių: „nepatikima“, „patikslinta po pirmo duomenų perdavimo“ ar „žiūrėti pridedamą informaciją“, pateikiamas paaiškinimas.
5 straipsnis
Temų metaduomenys
Valstybės narės pateikia Komisijai (Eurostatui) temų metaduomenis, kaip nurodyta II priede.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. birželio 16 d.

EuroVoc Classification:
Level 1: 100150
100149
100144
100146
Level 2: 100223
100216
100210
100190
100176
Level 3: 5442
1690
385
4488
4256
All Descriptors: 1690
2908
4258
5315
6030